Castells repta el govern espanyol a provar la seva prioritat social amb el finançament\nDiu que la reforma és «inajornable» en el ple que rebutja les esmenes a la totalitat al pressupost de la Generalitat\nEl Parlament va rebutjar ahir les esmenes a la totalitat que els tres grups de l'oposició havien presentat al pressupost de la Generalitat pel 2009 i a la llei de mesures fiscals i financeres. Els comptes, que ascendeixen a gairebé 37.000 milions d'euros, segueixen la tramitació parlamentària malgrat la seva provisionalitat, ja que el govern català els modificarà així que s'acordi el nou finançament. I el conseller d'Economia, Antoni Castells, no preveu cap possibilitat que no sigui que l'acord es tanqui aquest any. Castells creu que la crisi «encara fa més inajornable la reforma». Com a desafiament, i referint-se al govern espanyol, el conseller va dir que aquells que fan bandera de les polítiques socials «haurien d'abordar amb més urgència que mai» el nou finançament.\n+ El conseller d'Economia, Antoni Castells, ahir, en el ple del Parlament. / Foto: ORIOL DURAN\nEl pressupost pel 2009 està fet partint de l'actual sistema de finançament, un model que el govern català espera que fineixi amb l'any. «No preveiem cap altre escenari que el 2009 entri en vigor el nou model.» L'advertiment del conseller d'Economia arriba després del compromís de José Luis Rodríguez Zapatero, assumit en una reunió amb José Montilla, que el pacte es tancarà al desembre, rebut amb escepticisme des de Catalunya i més quan s'està a punt d'incomplir el pacte Saura-De la Vega perquè l'acord fos al novembre. El govern preveu modificar els comptes del 2009, quasi provisionals, un cop s'acordi la reforma, previsiblement, amb una ampliació de crèdit. I no accepta l'actual situació econòmica com a excusa d'un nou ajornament. Castells defensava ahir que «la crisi fa encara més inajornable» la reforma, ja que la Generalitat ha vist reduïts els seus ingressos (fins a un 4,5%) en el moment en què les polítiques socials són més necessàries. «Aquells que consideren prioritàries les polítiques socials haurien d'abordar amb més urgència que mai la reforma del nostre finançament», reptava Castells, en clara referència al govern espanyol. Demanava «voluntat política» per part de tothom.\nEl conseller va defensar el pressupost de la Generalitat de les tres esmenes a la totalitat presentades per l'oposició CiU, el PP i Ciutadans i que es van rebutjar hi van votar en contra els grups del tripartit després d'un debat de més de cinc hores i que és el primer pas perquè els comptes puguin aprovar-se al desembre. El projecte ascendeix a gairebé 37.000 milions en un context macroeconòmic previst de decreixement d'un 0,1% del PIB i amb la previsió que la taxa d'atur arribi a l'11,6% i es destrueixin fins a 55.000 llocs de treball. Són, assegurava Castells, uns comptes per «fer front a la crisi». En destacava l'austeritat però també la forta inversió que contenen per dinamitzar l'economia. Arriba fins al «rècord» de 6.500 milions, però més de dues terceres parts es finançaran amb deute, que el 2009 arriba fins al 9,4% del PIB. L'endeutament servirà, en part, per pagar el dèficit que el govern català ha previst per al 2009 i que puja fins a l'1% del PIB, un 0,5% més que l'any passat, i el màxim permès per la llei espanyola d'estabilitat pressupostària.\nI aquesta és precisament una de les moltes crítiques que li van fer CiU i el PP, que no veuen creïble el dèficit previst de més de 2.100 milions i auguren que acabarà sent més elevat. L'oposició també va coincidir a qüestionar les previsions d'ingressos que fa el govern, que, per exemple preveu incrementar un 23% la recaptació del tram autonòmic de l'IRPF i que inclou una partida del suprimit impost de patrimoni. Castells va respondre que totes les previsions es fan en base a les que els facilita l'Estat. «És desastrós i antisocial», va censurar el diputat del PP, Enric Millo, pronosticant que, en comptes de combatre la crisi, augmentarà l'atur. Des de CiU, Antoni Fernández Teixidó, tampoc veu uns comptes per a la crisi, però es va oferir a cooperar amb el govern si s'accepten la vintena de mesures que va presentar a Castells. El conseller va acceptar l'oferiment garantint que estudiarà les propostes de la federació.\n>Solbes diu que compleix «fins a l'últim cèntim»\n>Castells troba «inajornable» el nou finançament


Un informàtic mallorquí descobreix que la seva aspiradora intel·ligent envia periòdicament plànols del seu habitatge, sense xifrar-los, a un servidor nord-americà de l’empresa xinesa Alibaba\n6 min. Palma 24/07/2020 22:09\n651x366 El robot Conga sap com és casa teva i en guarda el mapa al núvol / ISAAC BUJ El robot Conga sap com és casa teva i en guarda el mapa al núvol / ISAAC BUJ\nLa Conga no només és un ball un punt ridícul, també és el nom d’un robot aspirador que ven l’empresa valenciana Cecotec i que fa la competència a l’arxiconeguda Roomba. Però aquest robot no neteja terres i prou. Alguns models tenen connexió a internet, per manejar-los a distància amb una aplicació de mòbil. I, mentre ballen traient la pols de les rajoles, fan mapes de les cases dels seus clients, es connecten a internet i els guarden al núvol, en un servidor als Estats Units de l’empresa xinesa Alibaba, segons ha denunciat un grup d’experts en seguretat informàtica. Afirmen que fins aquesta setmana ho feien amb un sistema tan poc segur que qualsevol amb prou coneixements tècnics podia accedir als mapes de totes les aspiradores. Ho va fer públic dimecres el compte de Twitter del congrés de seguretat informàtica més veterà d’Espanya, el NoConName. L’empresa els va contestar l’endemà, agraint-los que els haguessin “ajudat a detectar un error de seguretat” i afirmant que l’havien “solucionat immediatament”.\nQui ho va descobrir va ser l’informàtic mallorquí Joan Massanet, que és soci de l’empresa de ciberseguretat W2Connect. Es va comprar una Conga 4090 per fer neta casa seva, però es va adonar que alguna cosa no funcionava com tocava. “Tenc una xarxa wifi amb una sèrie de restriccions només per a dispositius de IoT (de la internet de les coses), perquè sé com poden ser de perillosos, i vaig veure que la Conga feia connexions a un servidor als EUA i intentava enviar-hi arxius”, explica. L’aspiradora es connectava periòdicament amb el protocol FTP, que empra un canal sense xifrar, i va decidir parar-li una trampa per mirar què enviava. Va muntar un servidor, expressament, i va fer creure a la Conga que era el servidor nord-americà.\n“Així vaig poder atrapar els arxius sense fer cap intromissió il·legal i vaig aconseguir un fitxer amb el que semblaven dades de mapeig, coordenades, i un altre amb un registre de tot el que feia la màquina: si xocava amb la paret, si aixecava la roda, etc.”, explica Massanet. Ho va comentar als seus col·legues de l’associació NoConName, que varen indagar una mica més i varen veure que el servidor al qual s’enviaven les dades era propietat de l’empresa xinesa Alibaba, però estava situat als EUA. A més, varen comprovar que quan l’aspiradora intel·ligent es connectava al servidor enviava l’usuari i la contrasenya per accedir-hi, de manera que qualsevol que en tingués una -i prou coneixements tècnics- podia aconseguir descarregar-se tots els mapes emmagatzemats al servidor. L’usuari i la contrasenya tampoc ho posaven difícil: tots dos eren “admin”.\nFonts de Cecotec han assegurat a l’ARA Balears que la seguretat és una de les prioritats de l’empresa i que per això varen resoldre aquest “error” en tan sols vint minuts així que en varen tenir coneixement. Expliquen que han ofert un acord de col·laboració a NoConName, perquè els ajudin a millorar la seguretat dels seus productes, però asseguren que en cap moment no hi ha hagut cap filtració de dades personals dels seus clients, ni s’ha corregut aquest perill. Un portaveu de l’empresa reconeix que les aspiradores envien els recorreguts que fan però manté que la informació que emmagatzemen no són dades personals ni inclou noms o adreces físiques, i que només la registren per controlar els errors de les seves màquines.\nUn dels membres de NoConName, el consultor en seguretat informàtica José Nicolás Castellano -que també és mallorquí-, recorda que el Tribunal de Justícia de la Unió Europea va declarar il·legal la setmana passada l’acord entre la UE i els EUA per transferir dades personals dels ciutadans de la Unió. La sentència dictaminava que l’anomenat ‘escut de privacitat’ no posava prou límits als programes de vigilància de l’administració nord-americana i, per tant, no oferia prou garanties d’intimitat als ciutadans europeus.\nPerò l’avís del tribunal europeu no és gratuït, i pot tenir implicacions en aquest cas. “He fet un ‘trace route’ per comprovar per quins dispositius passa la informació que envia l’aspiradora i he pogut comprovar que just el dispositiu anterior al servidor de destinació és propietat del Departament de Defensa dels Estats Units”, explica Castellano. En concret, l’adreça està registrada al Network Information Center (DNIC). Això Castellano ho veu com a mínim “poc habitual”. I afegeix: “Sumat al fet que les dades es trameten amb un canal sense xifrar, em fa pensar que algú està aprofitant-se’n”.\nL’empresa fabrica els seus dissenys a la Xina, no se n’amaga, i diversos mitjans especialitzats en tecnologia han destacat sovint la seva semblança amb models de Xiaomi. “Hi ha aparells de Xiaomi que també envien informació sobre la xarxa wifi a la qual es connecten, com les adreces MAC i IP del router, i fins i tot les coordenades”, afegeix, Castellano. Una portaveu de Cecotec nega que s’enviïn coordenades dels router però admet que sí que es guarden les adreces MAC i IP, encara que assegura que no són adreces físiques i no permeten saber on viuen els usuaris i, per tant, no són dades personals. Amb l’adreça IP, amb tot, sí que es pot arribar a tenir una idea aproximada de la zona on és un aparell. I Castellano explica que, amb l’adreça MAC -una mena de matrícula per cada aparell que es connecta- un expert pot aconseguir-ne la posició amb força exactitud.\nDe què podria servir saber tota aquesta informació? “Coneixent la mida de les cases i on estan situades, per exemple, es pot saber el nivell adquisitiu d’aquella persona; això té molt de valor amb vista a estratègies de màrqueting”, afegeix Castellano. Cecotec manté que en cap cas cedeix o ven les dades que recullen les seves màquines a terceres empreses.\nDe moment tot això ha quedat aturat: sembla que Cecotec ha tancat la connexió amb el servidor. “Des que varen tancar l’FTP no tenc disponibilitat del mapa a l’aplicació mòbil, cada vegada que activ la Conga em genera un mapa nou. S’intenta connectar, però el servidor li retorna un reset ”, explica Massanet. Fonts de l’empresa, per la seva banda, asseguren que han resolt el problema, però no concreten com.\nMallorca tancarà el juliol amb prop d’un 40% d’ocupació hotelera\nPeriodisme, ara més que mai


Protocol d`observació d`alimentació en nounats prematurs | EDAI\nProtocol d`observació d`alimentació en nounats prematurs\nL’Andrea Vallés i Sasot, logopeda d'EDAI, va dissenyar un protocol d’observació d’alimentació en nounats prematurs durant el seu grau en Logopèdia. Ho va fer gràcies a la participació de l’Hospital Clínic – Maternitat de Barcelona.\nAl juny va presentar al XXXI Congrés Internacional AELFA – IF com a comunicació oral el protocol, on va guanyar a la millor comunicació oral i, on després, va permetre-li publicar un article científic a la Revista de Logopèdia, Foniatria i Audiologia. Aquest article, va sortir el passat 14 de Setembre del 2018 en format online i, aquesta darrera setmana, en format paper.\nObjectiu: És coneguda la preocupació per les dificultats d'alimentació en nounats prematurs. Amb l'objectiu de disposar d'un instrument que reculli les característiques i severitat d'aquestes dificultats, s'ha dissenyat un qüestionari observacional de conductes alimentàries i s'ha estudiat la seva fiabilitat i validesa.\nMaterial i mètodes: Per al disseny del qüestionari s'han consultat les principals referències actualitzades. S'ha definit un qüestionari format per 8 apartats: història clínica, característiques orofacials, característiques intraorals, sensibilitat, reflexos orals, respiració, alimentació i característiques de l'alimentació. Es va observar el comportament alimentari d'una mostra de 100 nounats a l'Hospital Clínic-Maternitat de Barcelona.\nResultats: Els resultats van mostrar una bona fiabilitat del qüestionari presentant un valor alfa de Cronbach de 0,891 i una correlació amb el test Apgar de 63. Així com el conjunt d'apartats, en els quals trobem correlacions positives que oscil·len entre un 38 i un 54. Amb l'objectiu de valorar la sensibilitat s'ha calculat l'estadístic ANOVA de cada un dels apartats i del total per a cada nivell de prematuritat. S'han trobat diferències significatives en tots els apartats del qüestionari. Finalment, per a valorar la capacitat discriminativa del qüestionari COCANP amb relació als nadons prematurs o a terme, es va calcular l'àrea sota corba amb un resultat de 979, que considerem molt alt.\nConclusió: El qüestionari COCANP s'ha evidenciat com un instrument fiable i de validesa per a les característiques dels patrons d'alimentació del nadó prematur.\nL’enllaç a l’article complert: https://www.sciencedirect.com/science/article/pii/S021446031830072X?dgcid=author\nEnhorabona Andrea per la feina feta!!


Vols votar en el Referèndum convocat pel Govern català el 1er d'octubre de 2017 i encara no t'has inscrit al Registre de Catalans a l'Exterior?\nEl Govern català va presentar fa algunes setmanes l'avantprojecte de la Llei del Referèndum d'Autodeterminació (LRA)\namb la que es regulen les modalitats de participació dels Catalans i, de manera específica, dels catalans residents a l'exterior en el Referèndum sobre el futur de Catalunya que ha convocat el Govern pel diumenge dia 1 d'octubre.\nA reserva del fet que diversos punts referents a les modalitats pràctiques sobre el vot exterior no es coneixeran fins a la publicació del Decret de convocatòria, que haurà de signar el President de la Generalitat a primers de setembre, un cop el Parlament aprovi la Llei de Referèndum, sí que han quedat clars diversos aspectes de la forma com el Govern vol implementar el vot exterior en aquest Referèndum:\n· Podran votar tots els ciutadans catalans inscrits al Cens Electoral de Residents Absents (CERA), que són 221.672 a 1er de juny de 2017, i que s'hagin donat d'alta al Registre de Catalans Residents a l'Exterior.\n· Els donats d'alta al Registre rebran des del Govern les instruccions i la documentació per a poder votar.\n. El vot es farà efectiu per correu, de manera anticipada i caldrà adreçar-lo a una de les onze Delegacions que la Generalitat té a l’exterior.\nPer què serveix el Registre de Catalans Residents a l’Exterior?\nSi no estàs empadronat a Catalunya, el registre és necessari per poder votar al Referèndum de l'1 d'octubre. A part d'això, el fet d'estar registrat et permetrà gaudir d'alguns drets específics pels inscrits al Registre. Això inclou la targeta sanitària individual per a estades temporals a Catalunya (només pels residents a països sense acord de reciprocitat de seguretat social amb l'Estat espanyol), el carnet jove, colònies d'estiu per a nens d'entre 8 i 16 anys, i altres.\nTothom qui té la condició política de català i resideix de forma permanent a l'exterior. Si vas poder votar a les últimes eleccions al Parlament de Catalunya i la teva situació no ha canviat, pots inscriure't al registre. Si la teva última residència a Espanya no va ser a Catalunya, no pots. Si només resideixes a l'exterior temporalment i estàs inscrit a l'ERTA (Españoles Residentes Temporalmente Ausentes) tampoc t'hi pots inscriure.\nVisc a l'exterior però no m'he enregistrat mai a l'ambaixada o al consolat i segueixo empadronat a Catalunya. M'inscric al registre?\nA curt termini és millor que no ho facis. Si pots, desplaça't al teu municipi per poder votar al referèndum com en unes eleccions autonòmiques. A llarg termini, inscriure's et permetrà participar en futures eleccions al Parlament de Catalunya (amb totes les limitacions que suposa el sistema del voto rogado) i gaudir dels drets mencionats abans.\nQuan m'he d'inscriure al Registre?\nAra mateix! Només queden 2 mesos pel Referèndum i en condicions normals el cens es tanca abans de les eleccions, no ho deixis per l'últim moment!\nCom m'inscric al Registre?\n1. Entra a http://exteriors.gencat.cat/…/catalans-i-catalane…/registre/ i escull "inscripció al registre amb signatura manuscrita". Si tens signatura electrònica com IdCat o eDNI escull "inscripció al registre amb signatura electrònica".\n2. Omple el formulari amb les teves dades. Si tens DNI millor que el passaport, ja que el número de passaport canvia cada vegada que el renoves, mentre que el número de DNI és constant. Recorda, és un registre oficial, escriu les teves dades tal com surten al teu document d'identitat.\n3. Al 3er pas del formulari, si t'has inscrit amb DNI no marquis la primera opció. De les altres 3 opcions, tria la que més et convingui. Llegeix a sota "Com obtinc el certificat PERE?".\n4. Quan hagis completat el formulari, clica "no sóc un robot" i "enviar". Tot seguit rebràs una confirmació PDF amb les dades que has introduït. Imprimeix i SIGNA el document.\n5. Posa en un sobre el formulari signat, una fotocòpia del DNI o passaport (el que hagis marcat al formulari), i el certificat PERE i envia-ho a Departament d'Afers, Relacions Institucionals i Exteriors i Transparència, Via Laietana, 14, 08003, Barcelona.\n6. Quan la teva inscripció hagi estat validada rebràs un correu electrònic de confirmació i ja està!\nCom obtinc el certificat PERE?\n1. Vés a http://www.ine.es/pere/solicitud_pere.pdf, imprimeix, omple i SIGNA el formulari. Per fer els tràmits més àgils marca l'opció "deseo recibir la información por correo electrónico".\n2. Envia'l juntament amb una còpia del DNI o passaport per fax a l'oficina provincial de l'INE que et correspon. Tens les adreces aquí.\n3. En 24-48h rebràs el certificat i ja el podràs adjuntar amb la inscripció al Registre.\nSi ho prefereixes, la Secretaria d'Afers Exteriors pot fer l'últim tràmit per tu si els envies el formulari PERE signat, i una còpia del DNI o passaport. En aquest cas, quan omples el formulari has de donar el correu electrònic "registrecatalans.exteriors.gencat.cat" enlloc del teu. Envia-ho tot a Departament d'Afers, Relacions Institucionals i Exteriors i Transparència, Via Laietana, 14, 08003, Barcelona.\nPuc fer els tràmits presencialment a Barcelona ?\nAquells catalans i catalanes que estigueu de visita o en estades temporals a Catalunya i desitgeu fer els tràmits al Registre de catalans a l’exterior de forma presencial, us oferim la possibilitat de fer-ho de dilluns a divendres de 9 h a 14 h i dimarts i dijous de 15 h a 17 h al carrer Pietat, 2,de Barcelona. Us rebrà una persona de l’Àrea de la Catalunya Exterior i us assessorarà amb el que necessiteu respecte dels tràmits al Registre.\nAquells catalans i catalanes que resideixin o viatgin a un país que disposi de delegació del Govern de la Generalitat de Catalunya, també podran fer el tràmit presencial amb l’ajuda d’una persona de la delegació. Trobareu les adreces i informació de les delegacions del Govern en aquest enllaç.\nNaturalment som conscients que un cop aprovada la Llei de Referèndum d'Autodeterminació i el Decret de Convocatòria, ambdues mesures seran impugnades per l'Estat davant el Tribunal Constitucional que en suspendrà la vigència jurídica.\nCorrespondrà al Govern dir, en aquell moment, quins seran els passos a seguir cas que es vulgui mantenir la convocatòria del 1er d'octubre.


Terral, Sitges - Cohabitac\nIncio | Terral, Sitges\n62 habitatges de lloguer amb protecció oficial a Sitges\nLa promoció de Terral està situada al municipi de Sitges, entre els carrers Felip Font i Falp i Acàcies. Aquesta zona de nou desenvolupament urbanístic està entre les urbanitzacions de La Plana, Santa Bàrbara i Vallpineda.\nTerral són 62 habitatges de 2 i 3 dormitoris distribuïts en un edifici de planta baixa més tres pisos. Els pisos tenen superfícies útils que van dels 57 als 83 m², tots ells amb terrasses de fins a 14 m² i, en el cas de les plantes baixes, patis de fins a 211 m².\nTots els habitatges compten amb pàrquing i traster.\nLa promoció de Terral té una doble certificació energètica A, és a dir, per emissions CO2 i per despesa energètica gràcies a diferents sistemes d’estalvi d’energia.\nEn primer lloc, les bombes de calor comunitàries amb aerotermia per a la producció d’Aigua Calenta Sanitària (ACS) i la climatització (aire fred i calent); que suposen una reducció de les emissions CO2 i un gran rendiment energètic. Les bombes de calor s’alimenten també per plaques solars fotovoltaiques.\nAltres elements que minimitzen la despesa energètica de l’edifici són l’optimització de les distribucions en la volumetria de l’edifici o la instal·lació de gelosies als balcons. A més, Terral compta també amb un sistema un sistema d’aprofitament d’aigües pluvials per al reg, un aïllament tèrmic d’elevada qualitat i ventilació creuada als habitatges, permetent així la renovació d’aire i la llum solar a tots ells.\nTerral és un projecte promogut per la Fundació SALAS en col·laboració amb l’Ajuntament de Sitges. Posteriorment, la Fundació Nou Lloc Habitatge Social i la Fundació Família i Benestar Social gestionaran els habitatges.\nZona de nou desenvolupament urbanístic\nTots els pisos compten amb pàrquing, traster i zones exteriors (terrasses o balcons).\nDoble qualificació energètica A\nHabitatges dissenyats tenint en compte criteris d’accessibilitat universal, de manera que seran totalment accessibles per a persones amb discapacitat.\nSegüentMossen Trens, VilafrancaNext


Com als vells temps – Inter Club d'Escaldes\nPublicado el 6 de julio de 2021 6 de julio de 2021 por Inter Club d'Escaldes\nCom als vells temps\nTres voltes, i començament al setembre. La Lliga Nacional torna al format clàssic, o almenys al que hi havia abans de l’esclat de la pandèmia, i l’Inter d’Escaldes es prepara per ser protagonista i defensar el títol de campió.\nL’FC Ordino, recent campió de la Segona Divisió, serà el primer rival de l’Inter a la Lliga 21-22. El partit es juga diumenge 19 de setembre en un camp per definir, encara que el club ordinenc podria fer de local al Camp d’Esports d’Ordino.\n«Tots els equips són competitius. Cada any la Lliga està creixent més, i tots els equips donaran molta guerra i serà difícil revalidar el títol. Que es jugui a tres voltes dóna una mica més de marge per competir molt millor. Com a jugador de l’Inter, volem guanyar en totes aquestes jornades, aquest és el nostre objectiu», declarava el nostre porter Josep Antoni Gomes, qui a més ha estat encarregat de comandar el sorteig de la competició traient les boletes.\nCALENDARI DE LA PRIMERA VOLTA DE LA LLIGA 21-22:\nJornada 1 (19 de setembre): FC Ordino vs. Inter d’Escaldes\nJornada 2 (26 de setembre): Inter d’Escaldes vs. Atlètic d’Escaldes\nJornada 3 (3 d’octubre): UE Santa Coloma vs. Inter d’Escaldes\nJornada 4 (17 d’octubre): Inter d’Escaldes vs. UE Engordany\nJornada 5 (24 d’octubre): CE Carroi vs. Inter d’Escaldes\nJornada 6 (31 d’octubre): Inter d’Escaldes vs. FC Santa Coloma\nJornada 7 (7 de novembre): UE Sant Julià vs. Inter d’Escaldes\nJosep Antoni Gomes, les ‘Mans d’Andorra’, ha col·laborat amb el sorteig de la competició (imatge: Youtube FAF)\nEtiquetas: FC Ordino, Inter\nAnterior: Pas endavant a Europa\nSiguiente: Reafirmant el compromís


Connecta Natura treballa per conservar la biodiversitat del paisatge valencià - Levante-EMV\nCaixa Popular ha finançat l’associació amb una dotació de 3.000 euros, a través de la campanya «Un Dia de Salari»\nEl projecte de Connecta Natura es basa en la creació i manteniment d’arborètums de conservació. | LEVANTE-EMV\nL’estructura en mosaic, típica del paisatge mediterrani, combina zones agrícoles, forestals i ramaderes, aportant una gran diversitat d’ambients que proveeixen una gran quantitat de beneficis per a l’ésser humà i constitueixen una peça clau per a la conservació de la biodiversitat.\nNo obstant això, les dificultats a què s’enfronten les àrees rurals estan generant un declivi, envelliment i masculinització de la població, a més d’un progressiu abandonament dels usos sostenibles del territori, generant l’homogeneïtzació del paisatge i l’abandonament de l’agricultura tradicional. Esta tendència comporta una pèrdua de la biodiversitat cultivada i del coneixement tradicional associat, patrimoni natural i cultural de gran valor per al desenvolupament rural.\nEn el territori valencià s’ha observat una important pèrdua de biodiversitat cultivada de cultius hortícoles i fruiters. Davant la greu amenaça de desaparició que pateixen moltes varietats fruitals tradicionals a la Serra d’Espadà i la Tinença de Benifassà, el projecte «Empelts de la memòria: aprenent de la tradició per a plantejar el futur», promogut per l’associació Connecta Natura, es basa en la creació i el manteniment d’arborètums de conservació que permeten la urgent conservació d’este valuós patrimoni cultural i ambiental.\n«El projecte està actualment en un estat de consolidació, amb dos anys i mig de trajectòria. Fins ara, s’han complert els seus objectius inicials i s’ha creat una extensa xarxa d’actors locals i entitats, públiques i privades, d’àmbit local, regional i nacional afins al projecte. El projecte compta amb una sòlida base tant tècnica com social, responent a les diferents sensibilitats i necessitats del territori, la qual cosa assegura el seu desenvolupament i referma la seua continuïtat mitjançant la participació de les comunitats locals», afirmen Pau Agost i David Navarro, els responsables del projecte «Mosaics de Vida» en Connecta Natura.\nL’associació es va crear al 2014 amb la finalitat de treballar amb la custòdia del territori com a eina de gestió. En 2016, van afegir el projecte «Mosaics de Vida», de manera que es va crear una nova línia de treball centrada en la gestió agroecològica de les parcel·les en custòdia. «Estem orgulloses i satisfetes perquè el temps, l’estima i la dedicació segueixen donant els seus fruits», confessen els responsables del projecte.\nActualment hi ha 7 persones vinculades en les activitats i projectes que es duen a terme dins de l’associació. A més, l’associació té 36 sòcies que, amb la seua aportació econòmica, ajuden a sostenir l’activitat de Connecta i participen activament en totes les activitats i voluntariats que duen a terme.\n«Un Dia de Salari»\nConnecta Natura està entre les entitats seleccionades per a ser finançada amb la campanya solidària «Un Dia de Salari», amb una dotació de 3.000 euros.\nEs tracta d’una iniciativa on l’equip humà de Caixa Popular dóna voluntàriament un dia del seu salari i l’entitat aporta, a més, el doble de la quantia. Este any, els 53.328 euros recaptats s’han destinat a la sanitat pública valenciana, per a la compra de material sanitari, i a entitats socials que treballen la cooperació al desenvolupament.\n«L’aportació de recursos econòmics per a projectes concrets ajuda a consolidar aquest projecte en el territori. Concretament, s’aconsegueix finançar el treball de les prospeccions per a la localització, recol·lecció i conservació de les varietats fruitals tradicionals de la Serra d’Espadà i la Tinença de Benifassà, així com cobrir les despeses de manteniment de les finques dels arborètums de conservació que gestionem en estos territoris», expliquen Pau Agost i David Navarro.


Gastronomia romana al C.C. El Sortidor – lacellacultural\nGastronomia romana al C.C. El Sortidor\nEl passat mes de novembre vam realitzar el taller Què menjaven els romans? al Centre Cívic el Sortidor, a Poble-sec Barcelona, i us expliquem com es va desenvolupar tot!\nl’Abel marco i la Lorena Rubio van ser els encarregats de l’execució de l’activitat, així com del seu muntatge i desmuntatge.\nCom podeu veure a la imatge fem servi una àmplia varietat de productes que representen la varietat gastronòmica romana, tenint present que molt d’aquests ingredients base són molt habituals encara a la nostra dieta. Tenim pa, cereals, llegums, llavors, sal, oli, espècies aromàtiques … tot preparat per cuinar i aprendre a la romana!\nL’activitat, oferta per a famílies amb nens, va tenir una molt bona acollida, amb la participació de unes 20 persones. Alguns dels nens, fins i tot, ban aprofitar aquesta activitat per a la realització d’un treball per a l’escola precisament sobre el món romà i la seva alimentació.\nL’activitat fou molt participativa també amb els pares, que van jugar a endevinar sabors i productes amb els seus fills, descobrint que som hereus directes de la dieta romana … però amb algunes diferències!\nEls nens van participar d’un ritual màgic amb vi, mostrant com aquests productes alimentaris no només eren molt apreciats a la gastronomia sinó també a altres aspectes molt importants de la seva vida diària, com era la màgia.\nVolem donar les gràcies a l’equip de gestió del Centre Cívic El Sortidor per donar-nos l’oportunitat d’apropar la nostra passió al seu barri, en especial a la Marta que ho ha fet possible. Esperem tornar a veure’ns molt aviat!


El consistori executa un manteniment integral del carrer Sant Tomàs - Diari de Benicassim. Diari online\nEl regidor de Serveis Urbans, Clemente Martín, ha explicat les faenes que han començat ja a dur-se a terme al carrer Sant Tomàs per a tornar la comoditat i confortabilitat del paviment\n“Les ciutats es deterioren de l’ús, les voreres pateixen amb el dia a dia per diferents motius que provoquen la ruptura de peces el paviment, per exemple, i cal posar-les a punt i fer-ne un manteniment que en renove la qualitat per als vianants”.\nAquests són els treball que ja han començat per la zona de la plaça de davant de l’església de Sant Tomàs i que continuaran fins a completar tot el carrer sant Tomàs, que es prolonga en 500 metres que es converteixen en un quilòmetre de voreres a supervisar en els dos costats del carrer.\nLes tasques consisteixen a detectar les zones on hi ha taulells trencats, solts o afonats. Es retiren els roïns, o s’extrauen i es restitueixen per noves o es recol·loquen si és possible reusar-los. El problema sorgeix, com ha explicat el regidor, perquè en retirar algunes d’aquestes peces, cal canviar també les del voltant.\nD’altra banda, Clemente Martín, ha explicat que “el següent pas per a tornar al carrer Sant Tomàs la millor cara és revisar també l’asfaltat, que en alguns punts s’ha deteriorat a causa de les fogueres que es van encendre sobre el paviment en la setmana de festes. Encara que es reparteix arena perquè els ciutadans hi facen les fogueres damunt, sempre hi ha alguns focs que cremen la superfície, on l’asfalt es deteriora i s’hi fa un clot. Ara cal arreglar-ho i reterraplenar eixos punts que s’han fet malbé per a deixar-ho tot com mereixen els ciutadans”.\nNextBenicàssim col·labora en la difusió de les beques Fobesa per a estudiants de l’UJI


Com organitzar un bloc? - En defensa d'un lloguer just\nCom organitzar un bloc?\nFase 1. Recopilar informació\nContactar amb TOTS els pisos per explicar la nova situació. Fer porta a porta per conèixer tots els tipus de contractes que hi ha a la finca i saber les dates de venciment dels mateixos.\nRecompte de pisos i afectats (veïnat empadronat, si hi ha algú que no ho estigui és important fer el tràmit). OMPLIR FITXES.\nConvocar una reunió per intercanviar informació, explicar novetats i les diferents problemàtiques existents. En aquesta reunió escollir dos o tres representants que seran els encarregats de centralitzar la informació i fer el contacte amb la Xarxa de Blocs en Lluita i altres agents.\nBuscar la millor manera i més fluida d’intercanviar informació (email, whatsapp…)\nAquells pisos que no tinguin còpia del contracte han d’anar a INCASOL per aconseguir un duplicat i assegurar-se de que els contractes estan registrats.\nAnar a l’Oficina d’Habitatge del barri corresponent. Cal portar: Contracte i pròrrogues, Burofax de no renovació (si es el cas), carta amb el nom de la nova propietat, DNI i un llistat amb les preguntes a fer. Cal sol·licitar cita amb el personal jurídic de l’Oficina per assessorament urgent si ja hi ha data de sortida proposada.\nSi hi ha menors i jubilats en perill d’expulsió cal anar a Serveis Socials.\nAnar al Registre de la Propietat a sol·licitar una nota simple per saber el nom de la propietat real i saber altres blocs de la mateixa propietat. Passeig de la Zona Franca 109.\nMirar a la web del Registro Catastal l’estat del edifici. L’edifici te la divisió horitzontal feta? Quin és el tipus d’ús?\nUn cop fets la majoria dels passos de la fase 1 fe una reunió amb tots els veïns per engegar la fase 2.\nFase 2. Denúncia pública\nBuscar col·lectius de suport al barri: Associacions de veïns i veïnes, Assemblees i grups d’habitatge…\nFer una petita investigació sobre la nova propietat i l’intermediari: quin tipus de propietari es, on te la seu, a que es dediquen, son un fons voltor, …\nCreació d’un compte de correu electrònic i Twitter.\nFer pancartes i cartells denunciant la situació i penjar-les als balcons, sovint els grups de barri, la Xarxa de Blocs o el Sindicat tenen material i us poden donar un cop de mà.\nRoda de premsa amb el suport de col·lectius.\nAdreçar-se a la seu del districte en les reunions de barris o Consells de plenari per exposar el cas als regidors dels districtes: donar-se a conèixer i evidenciar que cada cop son més casos que apareixen a la ciutat. Tot demanant mediació amb el fons d’inversió i solucions habitacionals al barri.\nRecollir els burofax que arribin al nostre nom. Es important conèixer exactament la nostra situació.\nNo deixar MAI de pagar el lloguer. Si ve retornat, cal fer una transferència. Si aquesta també és retornada, cal fer un girament postal fins a arribar a la consignació judicial. (protocol establert).\nSer honestos amb la resta de veïnat de fins a on voleu lluitar.\nPrendre les decisions de la forma més democràtica possible. En reunió i si cal sota votació. Fer accions sense consultar o informar pot anar en contra i dividir.\nCal mantenir la calma i protegir als veïns més grans de problemàtiques i fets sense importància. No heu fet res dolent i No esteu sols!\nmail … lluitadeblocs@gmail.com


L'Oriol Junqueras més desconegut - El Temps\nL'Oriol Junqueras més desconegut\nAquest dilluns a València el dirigent d'ERC Sergi Sol ha presentat el seu llibre Oriol Junqueras: fins que siguem lliures (Ara Llibres, 2019) junt amb el diputat republicà al Congrés, Gabriel Rufián, el qual també ha promocionat la seua obra Ser d'esquerres és ser l'últim de la fila (i saber-ho) (Catarata Edicions, 2019). Un acte que ha comptat amb la presència del músic Pep Picas, del portaveu del col·lectiu Free Junqueras Maxi Calero i de Guillem Agulló, pare del jove antifeixista assassinat per la ultradreta valenciana. I que s'ha convertit en una reivindicació de la figura de Junqueras des del seu vessant més personal i desconeguda.\nFotografia de família de l'acte a València| ACPV/ Prats i Camps\nMaxi Calero és una persona força singular. Atrevit, alegre, amb dots de showman i amb una forta identitat de classe, resideix a Sant Vicenç d'Horts (Baix Llobregat). Militant comunista que va viatjar arreu del món per conèixer les experiències socialistes a Cuba, l'extinta República Democràtica Alemanya i la Unió Soviètica, va presidir l'assemblea d'aturats de la seua població. Tot i que extremeny de naixement, Calero es considerà català. Una consciència nacional madurada des del suport al dret a l'autodeterminació dels pobles que va accelerar-se en conèixer Oriol Junqueras, exalcalde de la població, líder d'ERC i actualment empresonat a Lledoners.\nD'ençà que Junqueras va ser engarjolat, Calero va fundar junt amb els seus familiars d'Extremadura i amics andalusos el col·lectiu Free Junqueras. Tot un símptoma de la capacitat del dirigent republicà d'aixoplugar diferents sensibilitats a través d'una personalitat singular. Precisament, aquest vessant més personal ha sigut relatat aquest dilluns a l'Octubre Centre de Cultura Contemporània, a València. Sergi Sol, persona de confiança de Junqueras, ha presentat el llibre Oriol Junqueras: fins que siguem lliures (Ara Llibres, 2019) junt amb el diputat republicà al Congrés, Gabriel Rufián, el qual també ha promocionat la seua obra Ser d'esquerres és ser l'últim de la fila (i saber-ho) (Catarata Edicions, 2019). A l'acte, un autèntic homenatge a la memòria del líder independentista empresonat, s'hi ha sumat el músic Pep Picas, Guillem Agulló, pare del jove assassinat pel feixisme l'any 1993 i candidat europeu d'ERC, i el mateix Calero.\n«Jo vaig militar al Partit dels Treballadors Espanyols», ha narrat Agulló, una vegada havia sigut presentant per l'acadèmica Josepa Costa. «A la Unió Naval de Llevant, teníem el nostre punt més fort. I allí, a través de Comissió Obreres, vam rebentar el sindicat vertical franquista. Fou la nostra lluita contra el règim feixista el qual vam aconseguir enderrocar amb aquestes lluites», ha rememorat. «Ara, continuem en la lluita antifeixista, quan veiem un Estat al qual se li veu el llautó. Només el manté l'exèrcit, el poder judicial, la monarquia i la policia. Vénen temps foscos. I no entenc com el Govern valencià no expressa la seua solidaritat cap a Catalunya», ha apuntat.\nTot i que no es coneixien, Agulló i Calero van coincidir a la mateixa formació política. «Eren temps durs, de combatre el franquisme», ha recordat just abans d'elogiar la figura de Junqueras. I, especialment, de narrar com va aconseguir erigir-se en alcalde d'una població de tradició castellanoparlant i que havia estat governada o bé pel PP o bé pel PSOE. «Oriol és com una pantera. Ell escolta i xerra amb tot el món. Els arracona i els convenç primer amb les paraules i després amb els fets. Mira el meu germà Lolo. Abans quan jugava la selecció espanyola, penjava la bandera d'Espanya. Ara, té penjat el llaç groc i una pancarta demanant la llibertat dels presos polítics», ha explicat. «Sempre diu: 'Cabrons, meu fet independentista a mort'», ha bromejat.\nTant Lolo com Calero formen part del col·lectiu Free Junqueras, el qual ha visitat en diverses ocasions el dirigent republicà a la presó. «Nosaltres hem anat, de vegades, acompanyats de Sol», ha indicat. «Junqueras té actualment 50 anys i la Fiscalia demana 25 anys de presó. És una cadena perpètua. Com amb Carme Forcadell, la qual té 64 anys. Pot restar tota la seua vida a la presó», ha continuat Sol, amb un perfil més seriós i crític. I mentrea la sala d'actes de l'Octubre Centre de Cultura Contemporània, hi havien destacats alts càrrecs d'Esquerra Republicana del País Valencià, com ara Josep Barberà, l'exresponsable d'Esquerra Unida del País Valencià Glòria Marcos o l'editor Eliseu Climent.\nL'acte ha finalitzat amb l'Estaca de Lluís Llach| ERPV\n«Com se sol dir, darrere d'un gran home sempre hi ha una magnífica dona. Neus, la muller d'Oriol, és l'exemple paradigmàtic. Tot i no tenir una militància activa, ha sigut una incondicional d'ERC. I hi ha una anècdota que ajuda a entendre la seua personalitat. Quan l'advocat va dir-li a Junqueras que podria ser alliberat si acatava la Constitució Espanyola i afirmava que renunciava a fer política, Junqueras deia que de cap manera, que ell no podia fer això per haver posat urnes. Ara bé, volia saber l'opinió de la seua dona», ha exposat. I ha seguit: «Era un fet normal, ja que era ella qui estava sola amb els nens. Per saber la seua opinió, van reunir-se a la presó». «Va dir-li que seguira endavant», ha relatat, a l'hora, que li ha transmès unes paraules d'estima del pres independentista a Agulló.\nRufián també ha agraït «l'honor de compartit una candidatura europea amb un exemple d'antifeixisme com Guillem Agulló». I ha recordat quan va ser convidat per Junqueras una nit de nadal. El parlamentari independentista era, en aquell moment, un referent de Súmate, l'organització de persones migrades a Catalunya des de zones castellanoparlants de l'Estat que donaven suport al procés. «Pensava que ens explicaria la seua visió, però, d'entrada, ens va preguntar com observàvem nosaltres la marxa del procés. Ens va donar la paraula. Aquesta anècdota marca el caràcter de l'Oriol, el qual sempre t'escolta i et dóna eines per fer política. És singular», ha elogiat.\nEl portaveu dels republicans al Congrés, al seu torn, ha fet un al·legat a favor de la consciència de classe. Una reivindicació que ha exemplificat amb xicotetes revoltes que canvien la vida dels més desfavorits. «Ara, però, considerem l'enemic aquell que vota a favor de mesures per a la majoria de la població com ara la pujada del Salari Mínim Interprofessional. Ho fan per dur una estelada. Què ens ha passat? Els nostres avis, els nostres pares, ho tenien més clar quan nosaltres tenim més formació i més capacitat d'obtenir informació», s'ha preguntat, mentre ha clamat a favor dels pobles d'Andalusia, Galícia, Euskal Herria i els Països Catalans. L'Estaca de Lluís Llach i una rumba republicana, interpretades pel músic Pep Picas, han clausurat un acte amb sabor mestís, de trencar els prejudicis sobre els partidaris de la independència. Com ho fa el mateix Calero.\nSant Vicent dHorts


Ajuts en forma de garantia de préstecs participatius per a empreses joves i innovadores sorgides de la recerca (MERCAT)\nEmpreses joves i innovadores amb establiment operatiu a Catalunya, sorgides de les universitats catalanes i els centres de recerca CERCA, per llançar al mercat els resultats de la seva recerca i el seu coneixement.\nAquestes empreses han de complir els requisits següents:\nSer petites empreses no cotitzades, d'acord amb la definició de petites empreses de la normativa europea.\nEstar registrades des de fa cinc anys com a màxim. Si no estan obligades a registrar-se, el període de cinc anys comença a comptar des que han iniciat la seva activitat econòmica o s'han donat d'alta en un impost per la seva activitat econòmica.\nNo haver distribuït beneficis ni provenir d'una operació de concentració.\nEl seu objectiu principal ha de ser la introducció al mercat de nous productes, processos o serveis que tinguin com a base la recerca i el coneixement que es desenvolupen a les universitats catalanes o als centres de recerca CERCA.\nQueden excloses les empreses en crisi, i les que estan subjectes a una ordre de recuperació pendent emesa per la Comissió Europea que hagi declarat un ajut rebut per aquesta empresa com a il·legal i incompatible.\nFins al 27 de desembre de 2019.\nConvocatòria: RESOLUCIÓ EMC/8/2018, de 4 de gener, per la qual s'obre la convocatòria d'ajuts en forma de garantia de préstecs participatius per a empreses joves i innovadores sorgides de la recerca (MERCAT) (ref. BDNS 380413). (DOGC Núm. 7534 - 12.1.2018)\nBases : RESOLUCIÓ EMC/2979/2017, de 22 de desembre, per la qual s'aproven les bases reguladores dels ajuts en forma de garantia de préstecs participatius per a empreses joves i innovadores sorgides de la recerca (MERCAT). (DOGC Núm. 7525 - 29.12.2017)\nGencat - Ajuts en forma de garantia de préstecs participatius per a empreses joves i innovadores sorgides de la recerca (MERCAT)\nFinanciaciónCreación & aceleración de empresasOtrosProg. CAT


Arròs amb pollastre i bolets a la parmesana - urdet.com\nSi vas a preparar un gran plat per tota la teva família i vols sorprendre als teus convidats, no hi ha res millor que preparar un deliciós i suculent arròs amb pollastre i bolets a la parmesana amb el qual es lleparan els dits. Es tracta d’un plat molt senzill i fàcil d’elaborar i amb el que no deixarem a ningú indiferent. Si vols fer aquest deliciós plat per 10 persones necessitaràs una sèrie d’ingredients:\n1 kg de pollastre desossat\n3 litres de caldo de pollastre\nUna vegada que tinguem tots els ingredients a la nostra cuina, hem de posar-nos en acció. El primer que hem de fer és netejar el pollastre de tal forma que només quedi la carn.\nUna vegada estigui netejat, hem de tallar la ceba i totes les dents d’all de forma molt fina. En el cas dels bolets i els pebrots no hem de tallar-los en trossos tant petits sinó més aviat tot el contrari.\nDesprés, en una paella gran, saltegem el pollastre amb una mica d’oli d’oliva. Un cop agafi i es comenci a cuinar l’hi afegirem els bolets i els pebrots. Remourem tot per barrejar-ho bé i a continuació afegirem també les dents d’all i la ceba tallat prèviament en trossos petits. Tornem a remoure per barrejar-ho tot.\nA continuació afegirem l’arròs i el caldo de pollastre per cobrir-ho tot. Ho deixarem bullir uns minuts removent una mica per a que ni l’arròs ni el pollastre ni els bolets s’enganxin. Quan l’arròs estigui casi llest afegirem el fromatge parmesà ratllat i tornarem a remoure-ho. Després deixarem reposar uns minuts i ja estarà llest per servir.\nSi ets un amant dels Risottos et recomanem provar les nostres receptes preparades. Exquisites i rapides de fer: www.urdet.com/catalogo/risottos/\nAquesta entrada va ser publicada a Receptes i etiquetada arròs amb bolets, arròs amb pollastre i bolets.


El marit de l'ex número 2 del PP també nega qualsevol implicació amb la Kitchen però admet trobades amb Villarejo\nIgnacio López del Hierro, marit de María Dolores de Cospedal, sortint de declarar de l'Audiència Nacional. Óscar Cañas/Europa Press\nBarcelona¿Quantes vegades l'ex secretària general del PP María Dolores de Cospedal es va reunir amb l'excomissari José Villarejo? Aquest dimarts, Cospedal va declarar al jutge de la Kitchen i va afirmar, segons fonts judicials consultades per Efe, que s'hi havia trobat quatre vegades, la majoria a la seu popular del carrer Génova de Madrid. Però el seu excap de gabinet al PP, José Luis Ortiz, aquest dimecres ha elevat el nombre de reunions i ha assegurat a la mateixa sala de l'Audiència Nacional que van ser una desena. Segons la versió d'Ortiz, recollida per Europa Press, ell mateix s'ocupava d'anar a buscar Villarejo amb cotxe a la plaça Colón, entraven a Génova pel garatge i pujaven fins al despatx de Cospedal. Unes reunions que, tal com va acceptar la mateixa exministra, no quedaven registrades enlloc.\nDe què s'hi parlava? Segons la declaració d'aquest dimarts de Cospedal, en què va negar qualsevol implicació amb la Kitchen, Bárcenas mai va ser el tema de conversa. És justament per l'extresorer del PP que l'exministra està imputada en l'operació Kitchen, la causa que investiga si l'últim govern de Mariano Rajoy va utilitzar fons públics per espiar Bárcenas i obtenir informació sobre si tenia draps bruts del partit. A Cospedal, el jutge li atorga una funció clau en el reclutament com a confident del xòfer de l'extresorer. Però, segons l'exministra, amb Villarejo mai van parlar d'aquests temes, sinó que es reunien perquè l'excomissari tenia bona relació amb els mitjans de comunicació i Cospedal estava interessada en saber d'on procedia la campanya mediàtica contra ella i el seu marit.\nDe fet, el marit de l'exministra, Ignacio López del Hierro, també està imputat en la Kitchen pels mateixos fets i aquest dimecres ha declarat abans que Ortiz. Com Cospedal, s'ha desvinculat de la trama. Sí que ha admès contactes amb Villarejo, amb qui ha dit que tenia una relació personal des dels anys 90. Segons el testimoni de l'exministra, va ser el seu marit qui li va presentar l'excomissari l'any 2009. López del Hierro també va ser present en una de les reunions el mateix any entre Villarejo i Cospedal a la seu del PP i, en aquesta línia, ha apuntat que no li constava que a la trobada es parlés de l'estat de la investigació de la trama Gürtel. Però ha afegit un petit detall de les trobades: quan Ortiz entrava amb cotxe amb Villarejo a la seu del PP, López del Hierro els esperava al pàrquing i els acompanyava fins al despatx de Cospedal.\nSigui com sigui, el matrimoni ha admès les reunions amb Villarejo després que la sala mostrés una gravació al despatx de Cospedal en què es pot sentir l'exministra dient a Villarejo que li encarregaran "treballs puntuals". Una expressió que tant Cospedal com López del Hierro han argumentat que van dir "per cortesia", negant que li fessin cap encàrrec i desmentint que li paguessin diners. Tampoc s'ha aclarit encara què vol dir una anotació en l'agenda de Villarejo on es llegeix: "Cospe molt preocupada 5 pagaments 200".\nMaría Dolores de Cospedal Luis Bárcenas kitchen José Villarejo


La campanya comença a les Illes marcada per la possible catàstrofe del PP - El Temps\nLa campanya comença a les Illes marcada per la possible catàstrofe del PP\nLa campanya electoral comença a les Illes Balears amb un PP amb por de passar del primer a l'últim partit amb representació, amb l'esquerra mirant cap el 26 de maig -quan hi ha eleccions autonòmiques i municipals- i amb la incògnit si Vox tindrà tants de suports com auguren les enquestes.\nL’inici de la campanya electoral a les Illes Balears ve marcat, sobretot, per la situació del Partit Popular. Tan sols en un mes ha passat de mantenir l’esperança de ser el més votat a les Illes el 28 d'abril en les eleccions al Congrés a l’alta probabilitat de patir una vertadera catàstrofe electoral.\nEl dia 17 de març el diari Última Hora publicava la primera enquesta d’intenció de vot al Congrés feta a Balears, realitzada per l’Instituto Balear de Estudios Sociales (IBES). Augurava que el PP perdria la condició de partit més votat i que minvaria un escó dels tres que va assolir el 2016 -dels vuit que surten de les Illes. La direcció conservadora es va preocupar, és clar, però intentà dissimular. Els dirigents volgueren treure ferró amb declaracions als periodistes del tipus “només és una enquesta, la foto fixa d’un moment determinat”, asseguraven, volent deixar entendre el seu partit obtindria més vots en la data electoral. Però aquesta setmana es publicava el sondatge de CIS (Centre d’Investigacions Sociològiques) que en la seva extensió autonòmica assegurava –a partir de 370 enquestes fetes a Balears- que a les Illes el PP serà l’últim partit dels que obtindran escó i que només se’n quedarà un. El cop ha estat molt dur. És significatiu que cap portaveu hagi volgut comentar res, excepció feta del president de la formació, Biel Company, que intentant somriure i amb una sortida de to evident va dir, davant dels periodistes, que “aquest home (José Félix Tezanos, director del CIS) què deu beure?”.\nEls dirigents populars comencen la campanya completament desconcertats. No saben com enfrontar-se a un panorama totalment desconegut i terrible. El temor a un rotund fracàs electoral sobrepassa fins i tot el 28 d’abril. Inclús va més enllà del que podria passar el 26 de maig a les municipals i autonòmiques. “No hem estat mai sense poder dues legislatures seguides des de la instauració autonòmica, el 1983), ni tampoc hem estat a l’oposició amb la pressió d’un altre partit que se’ns vulgui menjar, i ara podria ser que ens hi trobéssim”, lamenta un exdiputat illenc del PP. Aquesta és la por. O pànic, més aviat. Ningú sap què podria passar si les enquestes es converteixen en realitat, si només obté un diputat al Congrés i, quatre setmanes més tard, es queda altre pic sense poder institucional a les Illes, amb un grup parlamentari força reduït respecte a l’actual i amb Vox menjant-li força terreny. Així i tot, la direcció intenta mantenir la calma i convèncer els militants que les enquestes s’equivocaran: “som l’únic partit que de bon de veres està en condicions de governar (Espanya) i l’únic que pot assegurar per a Balears un bon finançament i no com això del fakeREB que ens vol donar el Govern de Pedro Sánchez amb el suport de Francina Armengol”, digué la cap de llista, Margalida Prohens, a l’acte d’inici de la campanya.\nLes tres candidatures d’esquerra –PSIB/PSOE, Podem i Veu Progressistes- inicien la campanya cadascuna amb objectius diferents. Però totes en comparteixen un altre que transcendeix el resultat al Congrés: que el 28 d’abril hi hagi prou vots progressistes a Balears com perquè es pugui considerar una mena d’exitosa primera volta dels comicis autonòmics que se celebraran quatre setmanes després.\nI per assolir aquesta objectiu la clau la tenen els socialistes. Són la força més gran d’aquest àmbit i la que aspira a ser la guanyadora. El PSOE només ha assolit el triomf a Balears en dues ocasions anteriors –entre totes les convocatòries a urnes generals, locals, insulars, autonòmiques, preautonòmica i europees- que hi ha hagut d’ençà la primera, el juny de 1977: a les generals de 1986 i 2008. Ara pensen que serà la tercera. “Tenim la gran oportunitat de ser la primera força a Balears i a Espanya, de guanyar les eleccions per governar”, diu Francina Armengol, presidenta illenca i líder socialista. Hi ha vertadera eufòria entre les seves files, amb prou feines continguda. No obstant, la consigna cap als votants és no confiar-se i alertar del “perill que les tres dretes puguin governar”, assenyala la presidenta del Govern illenc. L’estratègia de campanya és pitjar fort ferm perquè la mobilització del votant socialista es mantingui el més elevada possible. “No ens hem de confiar amb les enquestes, hem de sortir a guanyar per ampliar les polítiques que hem iniciat” en el Govern central, diu el cap de llista al Congrés, Pere Joan Pons.\nPer la seva banda, Podem aspira almenys a mantenir un dels dos escons que va assolir el 2016, mentre que Veus Progressistes –Més per Mallorca, Més per Menorca, Ara Eivissa i Esquerra Republicana- voldria rompre les previsions i obtenir un diputat a Madrid. Igual que el PSOE, però per sobre dels interessos particulars comparteixen un altre objectiu: la cita amb les urnes el 26 de maig. Volen un bon resultat al Congrés per apuntalar l’esperança de reeditar el Govern d’esquerres. La campanya de les generals serà una crida contínua en aquest sentit. Ho diuen sense amagar-se’n gens ni mica. Per exemple, per part socialista, Armengol diu que “hem de mantenir la mobilització (progressista) per a les eleccions autonòmiques”. O el candidat de Veus Progressistes, Guillem Balboa argumenta que “per assegurar el pacte d’esquerres a l’Estat” i un altre pic “a Balears, nosaltres som imprescindibles”. És significatiu al respecte que els dirigents de les formacions progressistes es reuniren la setmana passada per fer-se una foto de germanor i així llançar als votants el missatge nítid i contundent d’unió per sobre de les diferències puntuals que es puguin notar durant la campanya de les generals, amb l’objectiu de “tenir quatre anys més per desenvolupar tots les polítiques progressistes que hem iniciat aquesta legislatura”, segons digueren.\nEls regionalistes inicien la campanya amb els mateixos missatges que venien emetent. Sense nervis, amb la tranquil·litat que els dona saber que les eleccions generals no són cosa seva, que no tenen capacitat per assolir un diputat al Congrés. Però volen ser presents ser presents a la campanya perquè “així anem fent passes i anem creixent com a partit”, asseguren els seus dirigents. La proximitat entre els comicis generals i els autonòmics ha aconsellat els regionalistes a presentar-se a les Corts: “No podíem no presentar-nos tenint les eleccions al Parlament al cap de quatre setmanes”, reconeixia Jaume Font, el president del partit. El candidat al Congrés, Joan Miralles, llançava el missatge central de la formació a l’acte d’inici de campanya: “cal que les Balears tinguin presència de diputats i senador (al Congrés i Senat) que no estiguin a les ordres de partits d’àmbit estatal, com ha passat fins ara”.\nCiutadans i Vox\nLa precampanya de Ciutadans, amb l’exsocialista Joan Mesquida de cap de llista, ha estat estranya i tot apunta que la campanya serà per l’estil. De fet des de fa uns mesos tot és estrany, en el partit taronja a Balears. Lluny queden els temps en què aspirava a retallar molta diferència al PP. Les eleccions internes per triar el candidat a les eleccions autonòmiques han sacsejat el partit amb tanta intensitat que l’han deixat en una posició delicada. El líder, Xavier Pericay, va perdre davant de Marc Pérez, un desconegut. Gairebé al mateix temps, Albert Rivera fitxava José Ramón Bauzá per anar a la candidatura al Parlament europeu, cosa que deixava descol·locada tant la direcció balear –que no vol veure ni en pintura Bauzá- com el candidat a les generals, Mesquida. Per si faltava quelcom, Pericay ha anunciat que abandonarà la política balear després del 26 de maig. Amb tots aquests problemes la candidatura de Joan Mesquida ha perdut empenta i brillantor. Les enquestes li donen encara, això sí, l’escó. És, de fet, l’únic positiu en una campanya taronja que s’ha iniciat molt grisa.\nTot el contrari passa a Vox. L’exuberància neofeixista és tan intensa que els caps locals del partit ultra estan en un estat de levitació anímica, es podria dir. Viuen aquest inici de campanya de les generals com una festa. L’enquesta del CIS els dona la possibilitat d’obtenir no un sinó dos diputats, sobre els vuit que trien les Illes. Seria un terratrèmol de magnitud deu per a la política balear. I el líder de la formació, Jorge Campos, i els seus col·legues es mostren contents, com és lògic. Creuen que el 28 d’abril els catapultarà cap a les eleccions autonòmiques i que, així, podran evitar la reedició del “Govern pancatalanista” d’Armengol, tal i com l’ha titllat Campos.